# APSTIPRINĀTS

ar Rīgas pilsētas pašvaldības īpašuma

privatizācijas komisijas

16.09.2013. lēmumu (sēdes prot. Nr.4, 1.punkts*)*

**Privatizējamā Rīgas pilsētas pašvaldības nekustamā īpašuma objekta – neapbūvēta zemesgabala mutiskās izsoles noteikumi**

*Grozījumi ar Rīgas pilsētas pašvaldības īpašuma privatizācijas komisijas 11.06.2018. lēmumu (sēdes prot. Nr.10, 1.punkts)*

**I. Vispārīgie noteikumi**

1. Šie izsoles noteikumi (turpmāk – Izsoles noteikumi) nosaka kārtību, kādā tiek pārdots atklātā mutiskā izsolē ar augšupejošu soli privatizējamais Rīgas pilsētas pašvaldības nekustamā īpašuma objekts – neapbūvēts zemesgabals (turpmāk – Zemesgabals).

2. Zemesgabals Izsoles noteikumu izpratnē ir neapbūvēts zemesgabals un neapbūvēts zemesgabals, kam ir zemes starpgabala statuss, ja tam piemērota privatizācijas metode un paņēmiens - pārdošana izsolē.

3. Šie noteikumi neattiecas uz Zemesgabala izsoles organizēšanu un rīkošanu, kad Rīgas domes Īpašuma departaments ir noslēdzis līgumu par izsoles rīkošanu ar trešo personu.

4. Izsoles organizētājs ir Rīgas pilsētas pašvaldības īpašuma privatizācijas komisija.

5. Izsoles rīkotājs ir Īpašuma departamenta izveidota Nekustamā īpašuma izsoles komisija vai izsoles komisija, kas izveidota ar atsevišķu Īpašuma departamenta rīkojumu konkrēta nekustamā īpašuma izsoles rīkošanai (turpmāk katra atsevišķi – Izsoles komisija).

*(Ar grozījumiem, kas izdarīti ar Rīgas pilsētas pašvaldības īpašuma privatizācijas komisijas 11.06.2018. lēmumu (sēdes prot. Nr.10, 1.punkts)).*

6. Sūdzības par Izsoles komisijas lēmumiem un darbībām var iesniegt Īpašuma departamentā Īpašuma departamenta direktoram.

*(Ar grozījumiem, kas izdarīti ar Rīgas pilsētas pašvaldības īpašuma privatizācijas komisijas 11.06.2018. lēmumu (sēdes prot. Nr.10, 1.punkts)).*

**II. Izsoles dalībnieki**

7. Par izsoles dalībnieku var kļūt privātpersona, kura atbilst likuma „Par zemes reformu Latvijas Republikas pilsētās” 20.pantā izvirzītajām prasībām, ievērojot šā paša likuma 21.pantā minētos ierobežojumus, likuma „Par valsts un pašvaldību īpašuma objektu privatizāciju” 4.panta pirmajā daļā un 47.panta pirmajā un piektajā daļā izvirzītajām prasībām attiecībā uz privatizācijas subjektu, izņemot Izsoles noteikumu 8.punktā minētās personas, kā arī tā Zemesgabala privatizācijas noteikumos un Izsoles noteikumos noteiktajā termiņā un kārtībā ir iesniegusi Izsoles noteikumu 11.punktā minēto pieteikumu, samaksājusi nodrošinājumu un ir iekļauta Izsoles noteikumu 14.punktā minētajā izsoles dalībnieku sarakstā (turpmāk – izsoles dalībnieks).

8. Par izsoles dalībnieku nedrīkst kļūt, kā arī nedrīkst pirkt Zemesgabalu citu uzdevumā, persona, kura ir Izsoles organizētāja vai Izsoles rīkotāja atbildīgā amatpersona vai kura saskaņā ar amata pienākumiem vai atsevišķu uzdevumu ir klāt izsoles organizēšanā un rīkošanā.

9. Ar pieteikuma iesniegšanu tiek uzskatīts, ka izsoles pretendents (persona, kura vēlas piedalīties izsolē) apliecina, ka vēlas pirkt Zemesgabalu saskaņā ar tā privatizācijas noteikumiem un Izsoles noteikumiem. Jebkura izsoles pretendenta vai izsoles dalībnieka, vai izsoles uzvarētāja prasība izmainīt Zemesgabala privatizācijas noteikumus un/vai Izsoles noteikumus tiek uzskatīta par atteikšanos piedalīties izsolē, un tam netiek atmaksāts iemaksātais nodrošinājums.

10. Atkārtotas izsoles gadījumā par izsoles dalībnieku nedrīkst kļūt persona, kura piedalījusies Zemesgabala iepriekšējā izsolē un kurai saskaņā ar Izsoles noteikumiem un Zemesgabala privatizācijas noteikumiem netiek atmaksāts iemaksātais nodrošinājums.

# **III. Pieteikšanās izsolei un izsoles dalībnieku reģistrācija**

11. Izsoles pretendents, tā pārstāvis vai pilnvarotā persona (uzrādot personu apliecinošu dokumentu – pasi vai personas apliecību) sludinājumā par izsoli norādītajā termiņā un vietā iesniedz personīgi Rīgas pilsētas pašvaldības īpašuma privatizācijas komisijas apstiprinātu noteiktas formas pieteikumu par piedalīšanos izsolē, kuram pievienoti tajā norādītie dokumenti. Pieteikuma veidlapas var lejupielādēt Īpašuma departamenta mājaslapā vai saņemt Īpašuma atsavināšanas pārvaldē.

12. Visi dokumenti iesniedzami latviešu valodā. Ja dokuments ir citā valodā, tam jāpievieno notariāli apliecināts tulkojums latviešu valodā. Ārvalstīs izdotiem publiskiem dokumentiem, tajā skaitā ārvalstī notariāli apliecinātām dokumentu kopijām vai ārvalsts izdevējas iestādes apliecinātām dokumentu kopijām, ir jābūt legalizētām.

13. Visiem iesniegtajiem dokumentiem jābūt noformētiem saskaņā ar Dokumentu juridiskā spēka likumu, Ministru kabineta noteikumiem, kas nosaka dokumentu izstrādāšanas un noformēšanas kārtību, un Izsoles noteikumiem. Iesniegtajiem dokumentiem, kurus izdevušas valsts vai pašvaldību institūcijas, vai amatpersonas, ir jābūt izdotiem ne agrāk kā 30 (trīsdesmit) dienas pirms dokumentu iesniegšanas dienas. Izsoles pretendentu iesniegtie dokumenti netiek atdoti.

*(Ar grozījumiem, kas izdarīti ar Rīgas pilsētas pašvaldības īpašuma privatizācijas komisijas 11.06.2018. lēmumu (sēdes prot. Nr.10, 1.punkts)).*

14. Pēc pieteikumu iesniegšanas termiņa beigām Izsoles rīkotājs sastāda izsoles dalībnieku sarakstu, iekļaujot tajā izsoles pretendentus, kas ir izpildījuši izsoles priekšnoteikumus (Izsoles noteikumu 11.-13.punkts), piešķirot kārtas numuru atbilstoši pieteikumu iesniegšanas secībai. Izsoles dalībnieku sarakstā norāda šādas ziņas:

14.1. izsoles dalībnieka kārtas numuru;

14.2. izsoles dalībnieka vārdu, uzvārdu (fiziskām personām) vai nosaukumu,

14.3. izsoles dalībnieka personas kodu (fiziskām personām) vai reģistrācijas numuru, ārvalstniekam, kuram nav piešķirts Latvijas Republikas personas kods – dzimšanas datumu.

15. Ja izsoles pretendents iesniedzis pieteikumu pēc pieteikumu iesniegšanas termiņa beigām vai nav izpildījis izsoles priekšnoteikumus (Izsoles noteikumu 11.-13.punkts), tas netiek iekļauts izsoles dalībnieku sarakstā un tam atmaksā iemaksāto nodrošinājumu.

16. Ja izsoles pretendents atsauc savu pieteikumu pēc pieteikumu iesniegšanas termiņa beigām, tam netiek atmaksāts iemaksātais nodrošinājums.

17. Izsoles rīkotājs ir tiesīgs pārbaudīt izsoles pretendenta un izsoles dalībnieka sniegtās ziņas. Ja tiek atklāts, ka:

17.1. izsoles pretendents ir sniedzis nepatiesas ziņas, tas, pamatojoties uz Izsoles rīkotāja lēmumu, netiek iekļauts izsoles dalībnieku sarakstā un tam netiek atmaksāts iemaksātais nodrošinājums;

17.2. izsoles dalībnieks ir sniedzis nepatiesas ziņas, Izsoles rīkotājs pieņem lēmumu par izsoles dalībnieka svītrošanu no dalībnieku saraksta, izsoles dalībnieks zaudē tiesības piedalīties izsolē un tam netiek atmaksāts iemaksātais nodrošinājums.

*(Ar grozījumiem, kas izdarīti ar Rīgas pilsētas pašvaldības īpašuma privatizācijas komisijas 11.06.2018. lēmumu (sēdes prot. Nr.10, 1.punkts)).*

18. Īpašuma departamenta Īpašuma atsavināšanas pārvalde (turpmāk - Īpašuma atsavināšanas pārvalde) telefoniski vai pa elektronisko pastu ne vēlāk kā nākamajā darbdienā:

18.1. pēc izsoles dalībnieku saraksta sastādīšanas informē izsoles pretendentus par iekļaušanu vai neiekļaušanu izsoles dalībnieku sarakstā;

18.2. pēc Izsoles noteikumu 17.2.apakšpunktā minētā lēmuma pieņemšanas informē izsoles dalībnieku par tā svītrošanu no izsoles dalībnieku saraksta.

19. *Izslēgts ar Rīgas pilsētas pašvaldības īpašuma privatizācijas komisijas 11.06.2018. lēmumu (sēdes prot. Nr.10, 1.punkts).*

20. Ziņas par izsoles pretendentiem, izsoles dalībniekiem un to skaitu līdz izsoles sākumam netiek izpaustas.

21. Starp izsoles dalībniekiem aizliegta vienošanās, kas varētu ietekmēt izsoles gaitu un rezultātus.

**IV. Izsoles norise**

22. Izsoli vada izsoles vadītājs. Izsoles norise ir atklāta. Izsoles komisija ir tiesīga pieņemt lēmumu par filmēšanas, fotografēšanas vai audio ierakstu veikšanas aizliegumu izsoles laikā.

23. Izsole notiek sludinājumā norādītajā vietā un laikā.

24. Pirms izsoles sākuma izsoles norises telpā tiek pārbaudīta uz izsoli ieradušos personu identitāte, tiesības pārstāvēt izsoles dalībnieku un informācija par iepriekš minētajām personām tiek ierakstīta izsoles dalībnieku sarakstā.

25. Izsoles dalībnieku izsolē drīkst pārstāvēt tikai viens pārstāvis vai pilnvarnieks. Izsoles dalībnieka pilnvarnieka atsaukšana vai aizstāšana ar citu pilnvarnieku stājas spēkā brīdī, kad tiek iesniegts attiecīgs atsaukšanas vai aizstāšanas dokuments. Izsoles dalībnieka pilnvarnieka atsaukšana vai aizstāšana var notikt tikai līdz atzīmes par solītāja vārdu un uzvārdu ierakstīšanai izsoles dalībnieku sarakstā.

26. Izsoles dalībnieks, tā pārstāvis vai pilnvarotā persona ar parakstu izsoles dalībnieku sarakstā apliecina savu ierašanos un parakstās uz Zemesgabala privatizācijas noteikumiem, ar ko apliecina piekrišanu piedalīties izsolē saskaņā ar Zemesgabala privatizācijas noteikumiem un Izsoles noteikumiem, pēc kā viņam izsniedz solīšanas karti, kas atbilst izsoles dalībnieku sarakstā ierakstītajam kārtas numuram. Solīšanas karte apliecina izsoles dalībnieka, tā pārstāvja vai pilnvarotās personas tiesības piedalīties solīšanā.

27. Ja izsoles dalībnieks, tā pārstāvis vai pilnvarotā persona izsoles komisijas sekretāram nevar uzrādīt personu apliecinošu dokumentu (pasi vai personas apliecību) vai pilnvaru pārstāvēt izsoles dalībnieku, ja vien tā nav iesniegta kopā ar Izsoles noteikumu 11.punktā minēto pieteikumu, vai atsakās veikt Izsoles noteikumu 26.punktā minētās darbības, Izsoles komisija pieņem lēmumu par izsoles dalībnieka pielaišanu vai nepielaišanu dalībai izsolē.

28. Izsoles sludinājumā norādītajā laikā, izņemot Izsoles noteikumu 32.punktā paredzētajā gadījumā, Izsoles komisijas priekšsēdētājs pārliecinās par izsoles dalībnieku sarakstā iekļauto izsoles dalībnieku ierašanos un informē par izsoles dalībnieku sarakstā iekļauto un uz izsoli ieradušos izsoles dalībnieku skaitu, pēc kā paziņo par izsoles sākšanos un aicina izsoles vadītāju uzsākt izsoles norises vadīšanu.

29. Ja uz izsoli nav ieradies kāds no izsoles dalībniekiem, Izsoles komisija par to pieņem attiecīgu lēmumu, un šim izsoles dalībniekam netiek atmaksāts iemaksātais nodrošinājums.

30. Ja uz izsoli nav ieradies neviens izsoles dalībnieks, Izsoles komisija par to pieņem attiecīgu lēmumu, izsoli atzīst par nenotikušu un izsoles dalībniekiem netiek atmaksāts iemaksātais nodrošinājums.

31. Izsoles dalībnieki, to pārstāvji un pilnvarotās personas, kā arī interesenti, kas ierodas uz izsoli pēc izsoles sludinājumā norādītā laika, izsoles norises telpā netiek ielaisti.

32. Ja ir uzsāktas, bet izsoles sludinājumā norādītajā laikā nav pabeigtas Izsoles noteikumu 24. un 26. punktā minētās darbības, izsole sākas pēc šo darbību pabeigšanas.

33. Ja uz vienu un to pašu laiku ir izsludinātas vairākas Rīgas pilsētas pašvaldības nekustamo īpašumu izsoles, tad tās notiek secībā, kādu pirms izsoļu sākšanās nosauc izsoles komisijas priekšsēdētājs.

34. Izsoles vadītājs pēc izsoles komisijas priekšsēdētāja aicinājuma uzsāk izsoles norises vadīšanu un raksturo Zemesgabalu, paziņo izsoles sākumcenu, izsoles soli, informē par solīšanas kārtību.

35. Solītāji solīšanas procesā paceļ savu solīšanas karti. Solīšana notiek tikai pa vienam izsoles solim. Ja solīšanā vairāki solītāji reizē sola vienādu cenu, tad par nosolītāju izsoles vadītājs atzīst izsoles dalībnieku ar mazāko solīšanas kartes numuru. Ja solītājs iepriekšējā solī ir solījis un atzīts par pirmo solītāju, tad viņam nav tiesību solīt nākamajā solī, tas ir, pārsolīt pašam sevi.

36. Ja solīšanas karti saņēmis tikai viens izsoles dalībnieks, izsoles vadītājs Zemesgabalu piedāvā pirkt vienīgajam izsoles dalībniekam par pirkuma maksu, ko veido izsoles sākumcena, kas paaugstināta par vienu izsoles soli. Ja izsoles dalībnieks nosola Zemesgabalu par šajā punktā norādīto cenu, viņš kļūst par Zemesgabala nosolītāju, ko fiksē ar āmura piesitienu. Izsoles vadītājs nosauc Zemesgabala nosolītāju un viņa nosolīto cenu. Ja izsoles dalībnieks nepiedalās solīšanā, izsoles vadītājs paziņo, ka neviens netiek atzīts par Zemesgabala nosolītāju, izsoli atzīst par nenotikušu, un šim izsoles dalībniekam netiek atmaksāts iemaksātais nodrošinājums.

37. Solīšanas laikā izsoles vadītājs nosauc solītāja solīšanas kartes numuru un solīto cenu. Ja neviens no solītājiem augstāku cenu nepiedāvā, izsoles vadītājs trīs reizes atkārto pēdējo solīto augstāko cenu, fiksē to ar āmura piesitienu, kas noslēdz solīšanu, un nosauc izsoles uzvarētāju un viņa nosolīto cenu. Ja līdz āmura piesitienam kāds solītājs paceļ savu solīšanas karti, tiek uzskatīts, ka tas ir augstākās cenas solījums, kas palielināts par vienu izsoles soli. Ja neviens izsoles dalībnieks nepiedalās solīšanā, izsoles vadītājs paziņo, ka neviens netiek atzīts par Zemesgabala nosolītāju, izsoli atzīst par nenotikušu, un izsoles dalībniekiem netiek atmaksāts iemaksātais nodrošinājums.

38. Katrs solītājs izsoles dalībnieku sarakstā ar parakstu apstiprina savu pēdējo nosolīto cenu. Solītāja atteikšanos ar parakstu apstiprināt savu pēdējo nosolīto cenu fiksē izsoles dalībnieku sarakstā un šim solītājam netiek atmaksāts iemaksātais nodrošinājums.

39. Ja ar parakstu apstiprināt savu pēdējo nosolīto cenu atsakās solītājs, kurš piedāvājis augstāko cenu, uzskatāms, ka viņš atteicies no Zemesgabala pirkuma tiesībām un šim solītājam netiek atmaksāts iemaksātais nodrošinājums. Tādā gadījumā Zemesgabala pirkuma tiesības iegūst izsoles dalībnieks, kurš solījis nākamo augstāko cenu.

40. Izsoles uzvarētājs izsoles dalībnieku sarakstā norāda pirkuma maksas samaksas termiņu, kas nav ilgāks par desmit gadiem no pirkuma līguma spēkā stāšanās dienas. Ja izsoles uzvarētājs atsakās norādīt termiņu vai norāda termiņu, kas ir ilgāks par desmit gadiem, tas tiek fiksēts izsoles dalībnieku sarakstā, un tiek uzskatīts, ka izsoles uzvarētājs vēlas veikt pirkuma maksas samaksu desmit gadu laikā.

41. Ja izsoles norises laikā rodas strīdīgi jautājumi, izsoles vadītājs paziņo, ka izsoles norise tiek apturēta, un Izsoles komisija šos strīdīgos jautājumus izšķir, pieņemot lēmumus, kurus nekavējoties pēc to pieņemšanas izsoles komisijas priekšsēdētājs paziņo klātesošajām personām un pēc tam aicina izsoles vadītāju atsākt izsoles vadīšanu.

42. Izsoles komisijas priekšsēdētājs ir tiesīgs nepieciešamības gadījumā apturēt izsoles norisi.

43. Lēmumus, kurus Izsoles komisija pieņem izsoles norises laikā, pēc Izsoles komisijas ieskata var pieņemt, gan palūdzot klātesošās personas uz lēmuma pieņemšanas laiku atstāt izsoles norises telpu, gan tām klātesot. Izsoles komisijas lēmumi tiek ierakstīti izsoles protokolā.

44. Izsoles norises gaitā izsoles dalībniekam, tā pārstāvim vai pilnvarotajai personai ir jāpakļaujas izsoles vadītāja norādījumiem. Personai, kura traucē kārtību izsoles laikā, izsoles vadītājs izsaka brīdinājumu. Ja pēc brīdinājuma saņemšanas izsoles dalībnieks, tā pārstāvis vai pilnvarotā persona atkārtoti traucē kārtību, izsoles vadītājs paziņo par izsoles norises apturēšanu un izsoles komisija lemj par attiecīgās personas izraidīšanu no izsoles norises telpas. Ja pēc brīdinājuma saņemšanas persona, kas nav izsoles dalībnieks, tā pārstāvis vai pilnvarotā persona, atkārtoti traucē kārtību, viņu var izraidīt no izsoles norises telpas ar izsoles vadītāja mutisku rīkojumu.

Izsoles dalībniekam, kurš izsoles norises laikā pats personīgi, tā pārstāvis vai pilnvarotā persona pēc brīdinājuma saņemšanas atkārtoti traucējis kārtību un ar Izsoles komisijas lēmumu izraidīts no izsoles norises telpas, netiek atmaksāts iemaksātais nodrošinājums.

45. Izsoles gaitu protokolē. Izsoles protokolam kā pielikumu pievieno izsoles dalībnieku sarakstu, pielikums ir izsoles protokola neatņemama sastāvdaļa.

**V. Pirkuma līguma slēgšana ar izsoles uzvarētāju**

46. Īpašuma atsavināšanas pārvalde ne vēlāk kā piecu darbdienu laikā pēc izsoles norises dienas sagatavo Zemesgabala pirkuma līguma projektu.

47. Ja persona, kurai ir tiesības slēgt Zemesgabala pirkuma līgumu, par Zemesgabalu vēlas norēķināties īpašuma kompensācijas sertifikātos, Īpašuma atsavināšanas pārvalde Zemesgabala pirkuma līguma projektu sagatavo ne vēlāk kā trīs nedēļu laikā pēc izsoles norises dienas.

48. Ja tiesības slēgt Zemesgabala pirkuma līgumu ir personai, kura minēta likuma „Par zemes reformu Latvijas Republikas pilsētās” 20.panta otrajā daļā, Īpašuma atsavināšanas pārvalde virza izskatīšanai jautājumu par atļaujas saņemšanu zemes iegūšanai īpašumā.

Ja saņemts atteikums zemes iegūšanai īpašumā, minētajai personai tiek atmaksāts nodrošinājums un piedāvājums par Zemesgabala pirkšanu tiek nosūtīts nākamajam augstākās cenas nosolītājam, ja tāds ir.

49. Zemesgabala pirkuma līguma projektu personai, kura ieguvusi tiesības slēgt Zemesgabala pirkuma līgumu, nodod pret parakstu vai nosūta pa elektronisko pastu.

50. Personai, kura ieguvusi tiesības slēgt Zemesgabala pirkuma līgumu, piecu darbdienu laikā no Zemesgabala pirkuma līguma projekta saņemšanas dienas ir jāparaksta pirkuma līgums.

51. Ja persona, kura ieguvusi tiesības slēgt Zemesgabala pirkuma līgumu, piecu darbdienu laikā no Zemesgabala pirkuma līguma projekta saņemšanas dienas neparaksta Zemesgabala pirkuma līgumu, tā zaudē tiesības uz Zemesgabala pirkumu, un tai netiek atmaksāts nodrošinājums. Minētajā gadījumā piedāvājums par Zemesgabala pirkšanu tiek nosūtīts nākamajam augstākās cenas nosolītājam, ja tāds ir.

52. Izsoles noteikumu 48. un 51.punktā minētajos gadījumos personai, kura nosolījusi nākamo augstāko cenu, piecu darbdienu laikā no piedāvājuma par Zemesgabala pirkšanu saņemšanas dienas Īpašuma atsavināšanas pārvaldei jāsniedz atbilde par Zemesgabala pirkšanu par pašas nosolīto augstāko cenu, norādot pirkuma maksas samaksas termiņu, kas nav ilgāks par desmit gadiem no pirkuma līguma spēkā stāšanās dienas*.*

Uz minēto personu attiecas Izsoles noteikumu V.nodaļā noteiktā pirkuma līguma parakstīšanas procedūra.

53. Ja piecu darbdienu laikā no piedāvājuma par Zemesgabala pirkšanu saņemšanas dienas Īpašuma atsavināšanas pārvaldē netiek saņemta nākamās augstākās cenas nosolītāja piekrišana Zemesgabala pirkšanai par paša nosolīto augstāko cenu vai arī nākamās augstākās cenas nosolītājs piecu darbdienu laikā no Zemesgabala pirkuma līguma projekta saņemšanas dienas neparaksta Zemesgabala pirkuma līgumu, tas zaudē iemaksāto nodrošinājumu un tiesības uz Zemesgabala pirkumu.

**VI. Izsoles rezultātu apstiprināšana un nodrošinājuma atmaksa**

54. Izsoles organizētājs ne vēlāk kā trīs nedēļu laikā pēc Zemesgabala pirkuma līguma parakstīšanas no personas, kura ieguvusi tiesības slēgt Zemesgabala pirkuma līgumu, puses apstiprina izsoles rezultātus, vienlaikus pieņemot lēmumu par nodrošinājuma neatmaksāšanu Izsoles noteikumu II., III. un IV.nodaļā minētajos gadījumos.

55. Nākamās (otrās) augstākās cenas nosolītājam nodrošinājumu atmaksā pēc izsoles rezultātu apstiprināšanas. Pārējiem izsoles dalībniekiem nodrošinājumu atmaksā pēc izsoles, izņemot Izsoles noteikumos paredzētos gadījumus.

**VII. Spēkā neesoša izsole**

56. Īpašuma departaments pieņem lēmumu par izsoles atzīšanu par spēkā neesošu un tiek rīkota atkārtota izsole ar iepriekšējās izsoles noteikumiem, ja:

56.1.izsole bijusi izsludināta, pārkāpjot spēkā esošos normatīvos aktus vai Zemesgabala privatizācijas noteikumus, vai Izsoles noteikumus;

56.2. izsole notiek citā vietā un laikā, nekā izsludināts, izņemot Izsoles noteikumu 32. un 33.punktā noteikto;

56.3. tiek konstatēts, ka nepamatoti nav ļauts kādai personai piedalīties izsolē vai nepareizi noraidīts kāds pārsolījums;

56.4. starp izsoles dalībniekiem konstatēta vienošanās, kas ietekmējusi izsoles rezultātus vai gaitu;

56.5. Zemesgabalu ir nosolījusi vai nopirkusi persona, kurai nav bijušas tiesības piedalīties izsolē.